
ОБЩИНСКИ СЪВЕТ – ТУТРАКАН, ОБЛАСТ СИЛИСТРА

 ____________________________________________________________________

НАРЕДБА

за рекламната дейност на територията на Община Тутракан

Отменена с Решение №101 от 10.10.2018г. на Административен съд Силистра
(Тази наредба е приета на основание чл.22, ал.1 от ЗМСМА, чл.57, ал.1

от ЗУТ с Решение № 93  по Протокол №  7  от 30.04.2004 г., 
изм. с Решение № 629 от 24.06.2010 г., изм. с Решение №60 от 27.10.2016г. на Административен съд – Силистра.)

Тутракан ,2004 г.

РАЗДЕЛ I 

ОБЩИ РАЗПОРЕДБИ


Чл.1. Тази наредба урежда разпространяването на информация чрез средствата на външната реклама, информационно-указателните табели, флажни и печатни рекламни материали на територията на Община Тутракан, при спазване действащото законодателство в Република България.


Чл.2. Наредбата определя правомощията на органи и специалисти, както и на рекламодателите относно реда за разрешаване и контрол на рекламната дейност (РД) и рекламните съоръжения (РС).


Чл.3. (1) За целите на тази наредба реклама е: всяко направено съобщение във връзка с търговия, занаят или професия с цел да се стимулира реализацията на стоки и услуги.


(2) Видовете реклама са:

     1. "Външна реклама": всеки текст, обемна форма или изображение, поставени върху сгради, улици, площади, тревни площи и моторни превозни средства и предназначени да информират обществеността или да привличат нейното внимание с търговска цел.


     2. "Информационно-указателни табели": всеки текст, обемна форма или изображение, указващи пътя и отстоянието до дадена сграда или терен и извър​шващата се там дейност.

     3. "Флажни рекламни материали": фирмените знамена, вертикалните и хоризонталните транспаранти (през и успоредно на сградите, по улици и площади) с изключение на националния флаг и на знамената на политическите партии и обществените организации, поставени пред или над клубовете им  свободно стоящи, балонни и др. Транспарантите се монтират на определените по схема места.


  4. “Печатни рекламни материали": плакати, афиши, листовки, стикери и др.


(3) За целите на настоящата наредба носителите на видовете реклама се наричат с общия термин  рекламни съоръжения (РС).


Чл.4. (1) По смисъла на тази наредба не са рекламни съоръжения:

     1. Наименованието на търговския обект, Фирмата на търговеца, работното време на търговския обект.


     2. Текстови съобщения свързани с разпродажба и сезонна промяна на цени, които са разположени на витрината на обекта.


(2) При неизпълнени условия по предходната алинея, съответните: табели, текстови съобщения, обемни форми, изображения, плакати, флагове и др., се считат за РС по смисъла на чл.3 от тази Наредба.

РАЗДЕЛ II 

ОБЩИ ИЗИСКВАНИЯ


Чл.5. (1) Рекламните съоръжения трябва:


    1. Да бъдат изработени от трайни материали устойчиви на вятър и други атмосферни условия и да бъдат безопасни за минаващите граждани;


      2. Да бъдат пожарообезопасени;


     3. Да бъдат поддържани във вида, в който са одобрени и въведени в експлоатация от физическото или юридическо лице техен собственик;


     4. Да съдържат името и адреса на собственика – за голямогабаритни РС (над три м2);


     5. Да не нарушават условията за обитаване и законните интереси на други собственици;

       6. Да не закриват друго рекламно пано, търговски или друг обществен обект, както и да не затрудняват подхода към тях;


    7. Да отговарят на всички изисквания на Закона за движение по пътищата и Правилника за неговото прилагане.


Чл.6. След поставянето на РС собственикът му е длъжен да поправи евентуалните повреди на покриви, калкани и други части на сградите, както и повредите върху площи (градини, паркове, тротоари, улици, паркинги и др.), настъпили вследствие на монтажа (изпълнението) на рекламния обект.

Чл.7. Всички наименования и данни, освен запазените знаци и шрифтове, се изписват на български език, като може да се дублират и на друг език с размер не по-голям от основния.


Чл.8. Забранява се:


     1. Поставянето на РС в нарушение на тази Наредба;


  2. Монтирането на РС върху сграда, имот или съоръжение без писменото съгласие на техния собственик, както и върху сгради и съоръжения под закрилата на специални закони;


    3.Използването на светлинни символи и шрифтови надписи, прилагани или наподобяващи елементите от системата за регулиране на движението по  пътищата;


     4. Извършването на политическа агитация чрез РС извън официалните предизборни кампании освен чрез информационни, указателни и агитационни ма​териали на витрините на клубовете на политическите партии и организации;


     5. Пропагандирането под каквато и да е форма на омраза и насилие на расова, етническа или религиозна нетърпимост;


    6. Рекламирането на забранени за употреба вещества и препарати  с наркотично и/или упойващо действие;


     7. Подтикването към употреба на лекарствени средства, за които има забрана или ограничения предвидени в специални нормативни актове;


     8. Рекламирането на порнографски материали;


     9. Поставянето на РС с невярна или подвеждаща информация, както и на РС, които рекламират стоки и услуги посредством твърдения за недоста​тъци на еднородни стоки и услуги;


    10. Разпространяването на РС, които накърняват правата и доброто име на физически или юридически лица;


   11. Монтиране на РС непосредствено под и над електропреносната мрежа;


     12. Разлепването на печатни рекламни материали (афиши, листовки и др.) извън определените за това афишни колонки и табла;


     13. Поставянето на РС върху: представителните сгради на държавното и общинско управление, съдебни институции и учебни заведения, сгради, обявени за паметници на културата с национално значение (изключение се правят с изричното съгласие на НИПК), както и във визуалния обсег на възприятието им; скулптурни паметници и други елементи на декоративната пластика, както и във визуалния обсег на възприятието им; природни забележителности и в резервати; всякакъв вид дървета и едроразмерна растителност; стени на гробищни паркове, както и в самите тях; стълбове на електрически далекопроводи; върху елементи на системата за регулиране на транспорта.

РАЗДЕЛ III
ОБЩИ ПРАВИЛА ЗА ПОСТАВЯНЕ НА РС


Чл.9. (1) За поставянето на РС на територията на Община Тутракан се заплаща право за поставяне на РС. Дължимите по този член суми, определени съгласно Раздел V от настоящата Наредба, се събират от определено от Кмета на общината лице или звено от общинската администрация.


(2) Свободно стоящите РС се поставят на територията на общината по одобрена от главния архитект схема.


(3) Схемата е публично достъпна в сградата на общината


Чл.10. (1) Рекламни съоръжения могат да се поставят на територията на Община Тутракан въз основа на одобрени от компетентните общински органи проекти, след сключване на договор със собственика на терена, сградата, стълбовата мрежа и след заплащане на такса за разрешение за поставяне на РС.


(2) Когато собственик на терена, сградата или другата вещ, на която ще се постави РС е Община Тутракан, правото за поставянето му се заплаща съобразно определените в Раздел V цени.


(3) Когато собственикът, по смисъла на ал.2, не е община Тутракан, желаещият да постави РС представя оригинал от договора по ал.1.


(4) Правото за поставяне на РС се заплаща от всички собственици на РС, включително когато те са поставени върху терен, сграда или друга вещ, която е тяхна собственост.


(5) РС се премахват от собственика им и за негова сметка в едномесечен срок от прекратяване дейността на обекта, за който са били предназначени. При неизпълнение на това задължение, правото да премахнат съществуващото РС придобива упълномощено от Кмета на общината лице или звено от общинската администрация, за сметка на собственика на РС.


(6) Собствениците на РС носят цялата отговорност за причинени от РС щети на трети лица.


(7) Рекламите върху общински транспорт (микробуси, автобуси, товарни автомобили и др.), се поставят след сключване на договор с кмета на общината и одобрен от главния архитект художествен проект.


Чл.11. (1) Не се заплаща такса за поставяне на РС:


     1. За указателните знаци, описани в Закона за движение по пътищата и Правилника за неговото прилагане.


   2. За временни РС на търговски дружества спонсориращи общински мероприятия, когато дарената сума надвишава дължимите такси за разрешение и право за поставяне на РС за периода, в които се провежда подпомаганото начинание, след предварително писмено съгласие на кмета на община Тутракан.

РАЗДЕЛ IV

РЕД ЗА ПОСТАВЯНЕ НА РС


Чл.12. (1) Исканията за поставяне на РС, с приложените към тях други изискващи се документи, ако е необходимо по преценка на гл.архитект (проект, пълномощно и др.) се подават до кмета на общината в деловодството на общинаТутракан.


(2) Към искането по ал.1 се прилага и нотариално завереното съгласие на всички собственици на имота, ако имота не е общинска собственост.


(3) При депозиране на повече от едно искане за едно и също свободно място, се организира търг по реда на Наредбата за реда и придобиване , управление и разпореждане с общинско имущество  на Общински съвет –Тутракан.


(4) Въз основа на исканията по ал.1 и квитанция за платено право за поставяне, се издава разрешение за поставяне на РС.

Чл.13. (1) Проектите за РС трябва да съдържат: 


   1. Ситуационно решение – графично и с коти поставянето на РС в план;


   2. Фасадно решение – графично и с коти поставянето на РС;


   3. Дизайнерски проект за самата реклама;


  4. Допълнителни материали, изясняващи присъствието на рекламата в градската среда (цветни фасади, перспективи, фотомонтажи и др.) – при необходимост.


 5. Теренно-ситуационна снимка (ако е необходима) в М 1:250, в подходящ обхват и нанесени подземни проводи.


   6. Конструктивен проект (ако е необходим);


   7. Проект за ел.инсталация (ако е необходима);


(2) Проектите за светещи реклами трябва да съдържат:


  1. Сертификат за качество на РС и писмено съгласие (нотариално заверено) на собственика на ел. инсталацията към която ще се включи светещата реклама;


    2. Становище на инженер-конструктор с указания за изпълнение;


   3. Проект за графично и цветово оформление на РС и/или на самата реклама.


Чл.14. Книжата по предходния член се представят в три екземпляра, изработени и подписани от правоспособни автори.


Чл.15. Голямогабаритните реклами, за чието осветяване е необходимо изграждане на подземни и/или надземни технически проводи, подлежат на технически контрол в проектирането и строителството, съгласно ЗУТ.


Чл.16. Проектите по чл.13 се одобряват от гл. архитект на общината в 14-дневен срок от внасянето им.

РАЗДЕЛ V
ЦЕНИ ЗА ПОСТАВЯНЕ НА РЕКЛАМНИ СЪОРЪЖЕНИЯ


Чл.17. За РС със специална конструкция (билбордове, движещи се елементи и др.), разположени по главните общински улици, паркове, градини, зелени площи, покриви и др., се заплаща 5 лв/м2 за месец, но не по-малко от 60 лв за година.


Чл.18. За трайни РС, разположени на общински терени, сгради и съоръжения, се заплаща 3 лв/м2 за месец, но не по-малко от 36 лв за година.


Чл.19. За флажни рекламни материали се заплаща по 2 лв/ден.


Чл.20. За печатни рекламни материали се заплаща по 0.20 лв/бр.


Чл.21. За поставяне на РС , неупоменати в настоящия раздел, цената се определя от отдел“ИАО и ФД”.

          Чл.21а изм. с Решение № 629 от 24.06.2010 г Посочените цени са без включен данък добавена стойност.
РАЗДЕЛ VI
КОНТРОЛ  И АДМИНИСТРАТИВНО-НАКАЗАТЕЛНИ РАЗПОРЕДБИ


Чл.22. (1) Контролът по спазване на изискванията на тази наредба се осъществява от кмета на община Тутракан или упълномощени от него лица.


(2) /отм. с реш. №60/27/10.2016г. на Административен съд – Силистра/

(3) Наказателните постановления се издават по реда на ЗАНН от кмета на общината.


Чл.23. При нарушаване на тази наредба се налагат следните глоби за физически лица и имуществени санкции за юридическите лица и едноличните търговци, в случаите, когато в нея не е предвидено друго:


     1. За първо нарушение – в размер на 100 лв;


     2. За нарушение по предходната точка, извършено повторно – в размер на 500 лв.


     3. За същото нарушение от вида на нарушението по т.1, извършено за трети път – РС се демонтират.


Чл.24. (1) Вече поставените РС, се привеждат в съответствие с изискванията на тази наредба в 30-дневен срок от влизането ú в сила. 


(2) РС по които не са отстранени констатираните неизправности, както и поставените в нарушение на наредбата РС, които не отговарят на изискванията ú, се демонтират (премахват).


(3) Разходите по предходната алинея се заплащат от собственика.


(4) РС непотърсени от собственика в срок от 30 дни от демонтирането им, се унищожават.


Чл.25. Лицата, разлепващи рекламни материали на нерегламентирани за това места, се наказват с глоба от 100лв.


РАЗДЕЛ VII

ПРЕХОДНИ И ЗАКЛЮЧИТЕЛНИ РАЗПОРЕДБИ


§1. Договорите за поставяне и експлоатация на РС върху общински имоти, сключени преди влизане в сила на тази наредба, запазват своето действие, ако отговарят на изискванията на настоящата наредба и ако по тях са извършени редовни плащания.


§2. Настоящата наредба влиза в сила в 7 – дневен срок след изтичане на срока на Областния управител за упражнени права по Закона за администрацията.


$3. Наредбата е приета на основание чл.22, ал.1 от ЗМСМА с Решение № 93 по Протокол №7 от 30.04.2004г.
